**Ο ΚΥΚΛΑΔΙΚΟΣ ΠΟΛΙΤΙΣΜΟΣ**

Αναπτύχθηκε κατά την 3η χιλιετία π.Χ στα νησιά των Κυκλάδων. **Η καλή γεωγραφική** **θέση**των νησιών και το γεγονός ότι **βρίσκονταν κοντά το ένα στο άλλο,** διευκόλυνε την επικοινωνία μεταξύ τους.

**Η οικονομία** τους στηριζόταν στην γεωργία, την κτηνοτροφία, την αλιεία αλλά κυρίως **στη βιοτεχνία και το εμπόριο**. Υπήρχαν πλούσια κοιτάσματα ορυκτών (μάρμαρο στην Πάρο και τη Νάξο, οψιανός στη Μήλο, άργυρος στη Σίφνο, με αποτέλεσμα οι Κυκλαδίτες να ασχοληθούν με τη μεταλλοτεχνία, την κατασκευή μαρμαρινων αγγείων και εργαλείων από οψιανό. Επίσης ήταν οι πρώτοι που έφτιαξαν πλοία που ταξίδευαν στην ανοιχτή θάλασσα.  Τα προϊόντα της βιοτεχνίας τους τα αντάλλασαν με γεωργικά προϊόντα από τα οποία είχαν έλλειψη. Η οικονομία τους ενισχύθηκε και από το **διαμετακομιστικό εμπόριο,**οι βάσεις του οποίου μπήκαν αυτή την περίοδο, με τη μεταφορά αγαθών από άλλες περιοχές. Μάλλον ασχολούνταν και με **την πειρατεία.**Οι Κυκλαδίτες ήταν κυρίαρχοι στο Αιγαίο στην 3η χιλιετία και είχαν επεκταθεί εμπορικά σε μεγάλη κλίμακα. Απόδειξη για αυτό είναι κάποιες κυκλαδικές εγκαταστάσεις που βρέθηκαν στην Κρήτη και στις ανατολικές ακτές της Ηπειρωτικής Ελλάδας.

Η οργάνωση της κοινωνίας τους ήταν εξελιγμένη όπως και η καθημερινή ζωή τους. Αυτό αποδεικνύεται από: 1) Τα μαρμάρινα και κεραμικά **σκεύη** που είχαν παράξενα σχήματα και πρωτότυπη διακόσμηση 2) **τα μαρμάρινα ειδώλια**3) τα αρχιτεκτονικά **απομεινάρια από οικισμούς** 4) **τα έργα μεταλλοτεχνίας.**

Στις αρχές της 2ης χιλιετίας, ο κυκλαδικός πολιτισμός αρχίζει να χάνει την πρωτοτυπία του και επηρεάζεται από την Κρήτη και την ηπειρωτική Ελλάδα. Έτσι ο κυκλαδικός πολιτισμός της μέσης εποχής του χαλκού, είναι ένα κράμα από νησιωτικό πολιτισμό, κρητικά στοιχεία και επιρροές από την κυρίως Ελλάδα. Επίσης μειώνεται και η κυριαρχία των Κυκλαδιτών στο Αιγαίο καθώς η ναυτική δύναμη των Μινωιτών ενισχύεται. Για να διατηρήσουν την ανεξαρτησία τους πρόσφεραν τις ναυτικές τους γνώσεις στους Μινωίτες.

Περίπου στα 1500 π. Χ το ηφαίστειο της Θήρας εκρήγνυται και καλύπτει μία πόλη- το σημερινό Ακρωτήρι. Οι κάτοικοι της Θήρας εγκαταλείπουν το νησί πριν την καταστροφή. Δεν υπάρχουν πληροφορίες για άλλους νησιώτικους οικισμούς, αν εγκαταλείφθηκαν ή αν καταστράφηκαν. Από τότε όμως, άλλαξαν οι συνθήκες στο Αιγαίο και αυτό συνέβαλε στην επικράτηση των Μυκηναίων το 14ο αιώνα.

**Ο ΜΙΝΩΙΚΟΣ ΠΟΛΙΤΙΣΜΟΣ**

Πρόκειται για τον πολιτισμό της Κρήτης κατά την εποχή του χαλκού που ονομάστηκε έτσι από το βασιλιά Μίνωα.

Από τα νεολιθικά χρόνια, ο πολιτισμός αλλά και η ζωή των Μινωιτών είχαν διαμορφωθεί από τους ακόλουθους παράγοντες: 1) τη γεωγραφική θέση της Κρήτης, μεταξύ τριών ηπείρων. 2) τη μορφολογία του εδάφους το οποίο είχε μικρές και εύφορες πεδιάδες μεταξύ βουνών 3) το ζεστό κλίμα. Εκτός από τη διάκριση της εποχής του χαλκού σε πρώιμη, μέση, ύστερη οι μελετητές χρησιμοποιούν και τη διαίρεση σε χρονικές περιόδους με βάση την κατασκευή , την οργάνωση και την καταστροφή των ανακτορικών κέντρων στην Κρήτη, προκριμένου να μελετήσουν το Μινωικό πολιτισμό.

**Α. Η ιστορία και η κοινωνία.**

Η πρώιμη εποχή του χαλκού συμπίπτει με την **προανακτορική περίοδο.**Οι οικισμοί στηρίζονται οικονομικά στην γεωργία και την κτηνοτροφία, αλλά έχουν αναπτύξει και εμπορικές σχέσεις , με νησιά του Αιγαίου, την Εγγύς Ανατολή και την Αίγυπτο. Υπήρχαν έμπειροι τεχνίτες αλλά και κοινωνικές ομάδες οι οποίες σχηματίζονται με βάση τον καταμερισμό εργασίας. Αποδείξεις αυτών είναι τα βιοτεχνικά προϊόντα της κεραμικής, της λιθοτεχνίας, της πλεκτικής, της υφαντικής και της μεταλλοτεχνίας. Οι αρχηγοί, οι οποίοι ήταν κάτοχοι της καλλιεργήσιμης γης, απέκτησαν σταδιακά δύναμη, μέχρι να περάσει η εξουσία στα χέρια των λίγων, των πρώτων βασιλέων.

Για πρώτη φορά στη Ζάκρο, στη Φαιστό, στην Κνωσό και τα Μάλια, περίπου το 1900 π.Χ οικοδομούνται συγκροτήματα που μπορούμε να τα χαρακτηρίσουμε ανάκτορα. ‘Εχουν μεγάλους αποθηκευτικούς χώρους γεγονός που αποδεικνύει ότι ανήκαν σε μεγαλογαιοκτήμονες.

Σημαντικό επίτευγμα της **παλαιοανακτορικής** αυτής **εποχής**ήταν η εφεύρεση της γραφής. Πρόκειται για **συνδυασμό ιερογλυφικής γραφής** , όπως δείχνει ο δίσκος της Φαιστού, **και γραμμικής Α’** , γραφή με γραμμικά σύμβολα. Βρέθηκε σε πινακίδες και αγγεία. Και οι δύο δεν έχουν αποκρυπτογραφηθεί. Από την αρχή αυτής της περιόδου η Κρήτη κυριάρχησε στο Αιγαίο ( **μινωική θαλασσοκρατία**). Τα μινωικά ανάκτορα δεν ήταν οχυρωμένα και αυτό οδήγησε στη θεωρία της **pax minoica**( μινωική ειρήνη). Τα πρώτα ανάκτορα καταστράφηκαν για λόγους που δεν γνωρίζουμε, περίπου το 1700 π.Χ.  Σύντομα, οικοδομήθηκαν νέα ανάκτορα στη θέση τους, μεγαλύτερα και πολυτελέστερα.

Στη **νεοανακτορική περίοδο,**στην κορυφή της κοινωνικής πυραμίδας βρίσκεται **ο ηγεμόνας**οποίος έχει όλες τις εξουσίες. Δίπλα του βρίσκονταν η αριστοκρατία αξιωματούχων. Γύρω από το ανάκτορο, διέμενε το πλήθος του λαού, που ήταν γεωργοί ή τεχνίτες και εξαρτιόνταν οικονομικά από το ανάκτορο. Δεν είναι απολυταρχικός ο τρόπος διακυβέρνησης. Έχουμε όμως αστική οργάνωση της κοινωνίας , παράλληλα με την ανακτορική, που αποδεικνύεται από μικρότερα οικοδομικά συγκροτήματα και από άλλες πόλεις που βρέθηκαν. Πολλοί κάτοικοι των πόλεων δεν ασχολούνταν με τις χειρωνακτικές εργασίες αλλά με το εμπόριο, τη βιοτεχνία και την παροχή υπηρεσιών ως δημόσιοι υπάλληλοι και είχαν αποκτήσει μεγάλα εισοδήματα.

Στην Μινωική κοινωνία ιδιαίτερη θέση είχε η γυναίκα. Είχε πρωταγωνιστικό ρόλο στη θρησκεία ενώ ήταν κοινωνικά ίση με τον άντρα. Οι γυναίκες συμμετείχαν σε επικίνδυνα αθλήματα όπως τα ταυροκαθάψια και πήγαιναν στο κυνήγι μαζί με τους άντρες. Φρόντιζαν την εξωτερική τους εμφάνιση και φορούσαν περίτεχνα τολμηρά ενδύματα.

 Αυτή την περίοδο η Κρήτη έχει επαφές με την ανατολική Μεσόγειο, ενώ τα χάλκινα τάλαντα και τα ελεφαντόδοντα που βρέθηκαν μαρτυρούν τις σχέσεις με την Κύπρο και τη Συρία. Επίσης υπήρχε επαφή με την Αίγυπτο όπως αποδεικνύουν οι τοιχογραφίες της εποχής του Τούθμωστ Γ’ στις οποίες απεικονίζονται οι απεσταλμένοι των Κεφτί με δώρα για το Φαραώ. Η μορφή που έχουν οι Κεφτί μοιάζει πολύ με τους Κρήτες, όπως απεικονίζονται στα μινωικά έργα. Οι Μινωίτες επεκτάθηκαν και στο Αιγαίο. Αυτή η περίοδος ακμής διακόπηκε το 1500 π. Χ όταν καταστράφηκαν τα ανάκτορα για δεύτερη φορά. Η καταστροφή οφείλεται μάλλον στην έκρηξη του ηφαιστείου της Θήρας. Μόνο η Κνωσός συνέχισε την πορεία της για ένα αιώνα ακόμα. Με αυτή την καταστροφή δεν τερματίστηκε όμως και ο μινωικός πολιτισμός.

**Η μετανακτορική περίοδος**, όπως ονομάζεται η περίοδος που κυριάρχησαν οι Μυκηναίοι στην Κρήτη, κράτησε ως τα 1100 π.Χ . Οι πήλινες πινακίδες της Γραμμικής Β’ που βρέθηκαν στην Κνωσό μαρτυρούν την μυκηναϊκή επικράτηση στην Κρήτη. (Η Γραμμική Β’ ήταν η γραφή των Μυκηναίων).

**Θρησκεία:**

Κυρίαρχο ρόλο στη μινωική θρησκεία, είχε μία γυναικεία θεότητα που ταυτίζεται με την θεά της γονιμότητας. Δίπλα της υπήρχε ένας μικρός θεός. Ιερό ζώο ήταν ο ταύρος και τα κέρατά του ήταν ιερά σύμβολα. Επίσης ιερό σύμβολο ήταν **ο** **διπλός πέλεκυς.**

Λάτρευαν τους θεούς στην ύπαιθρο, σε κορυφές των βουνών ή σε ειδικούς χώρους στα ανάκτορα. Ναοί δεν υπήρχαν. Μεγάλη θρησκευτική γιορτή ήταν **τα ταυροκαθάψια.**